Anno Domini millesimo quadringentesimo septuagesimo sexto, quae sequuntur edita sunt et promulgata in Capitulo generali apud Cistercium, diebus 12a, 13a, 14a [septembris] devote celebrato, ubi per plures dies propter imminentem agendorum necessitatem et pestilentiam, oppida omnia circumstantia infestantem, plures Ordinis patres accesserunt et per duos dies post Capitulum in eodem Cistercio remanserunt. ORATIONES 1.   Pro sanctissimo ac beatissimo domino nostro, domino Sixto Divina Providentia Papa IV, necnon pro reverendissimis in Christo patribus dominis Sanctae Romanae Ecclesiae cardinalibus, et maxime pro reverendissimo in Christo patre domino Philiberto, tituli sanctae Luciae in Silice, S. R. E. presbytero cardinale, episcopo Matisconensi, nostrique Ordinis in romana Curia benevolo protectore, ac etiam… *etc. ut in anno* 1471. 2.   Praeterea pro serenissimo … *etc. ut in anno* 1472. 3.   Insuper pro burgensibus… *etc. ut in anno* 1449. 4.   Ceterum pro pace … *etc. ut in anno* 1449. 5.   Demum pro felicis … *etc. ut in anno* 1470. [DIFFINITIO] GENERALIS 6.   Cum Ordo noster… Cisterciensis specialiter et expresse ac iuste domino abbati et conventui Cistercii, ac ipsi monasterio Cistercii sit obligatus veraciter in summa 25448 francorum seu florenorum aureorum, et 3 grossorum argenteorum de antiquo debito, cum resta ultimorum computorum, quae ascendit ad summam 2480 florenorum, 2 solid., de et pro toto tempore praeterito, et oporteat… contributionem novem millium florenorum… *etc. ut in anno* 1449. ELECTIONUM CONFIRMATIONES 7.   Electio domini cardinalis Matisconensis in protectorem Ordinis. — Universis praesentes litteras inspecturis, Nos frater Ioannes abbas Cistercii, Cabilonensis dioecesis, ceterique Diffinitores Capituli generalis Cisterciensis Ordinis, notum facimus quod Nos, die datae praesentium in Diffinitorio pro rebus Ordinis, negotiis et agendis eiusdem legitime congregati, totis praecodiorum [praecordiorum ] affectibus cupientes pro posse subvenire incommodis et damnis ipsi Ordini passim contingentibus et imminentibus, debite et sufficienter informati super obitu et inhumatione bonae memoriae reverendissimi in Christo patris domini Philippi, dum viveret cardinalis Bononiensis, nostrique ac totius Ordinis nostri protectoris, matura et gravi deliberatione praehabita, et rebus multis cum earum circumstantiis ponderatis et praevisis, Spiritus Sancti gratia humiliter implorata, pro conservatione, defensione, protectione, tuitione, directione et augmentatione eiusdem Ordinis, unanimi consensu, nemine discrepante, nostrorum praedecessorum formam procedendi et modum in parte imitando, elegimus et nominavimus reverendissimum in Christo patrem dominum Petrum (*sic*) Divina miseratione S. R. E. tituli sanctae Luciae in Silice, cardinalem episcopum Matisconensem, in nostrum ac totius Ordinis nostri verum et indubitatum protectorem, qui benevolentiae et auctoritatis suae amplissimo praesidio Nos, dictumque Ordinem nostrum in personis, rebus et bonis sua innata bonitate, tam apud Sanctissimum Dominum nostrum, sacrumque reverendissimorum principum dominorum cardinalium collegium quam ubique locorum, Nos dictumque Ordinem nostrum in personis, locis, rebus aliis et bonis protegat, defendat et promoveat, cum humilitate et devotione supplicantes Sanctissimo Domino nostro, quatinus praefatum reverendissimum dominum cardinalem Matisconensem dicto protectoris Ordinis nostri officio, honore et onere, pacifice gaudere et uti faciat, quemadmodum superioribus annis ceteri reverendissimi domini cardinales per dictum Capitulum Ordinis nostri electi et nominati in protectores eiusdem Ordinis tranquille gavisi sunt et usi. Datum, etc. 8.   Electionem, promotionem et installationem de persona fratris Petri Jonard, prioris Beatae Mariae de Valleclara, ad dignitatem abbatialem ipsius monasterii Vallaeclarae, nuper vacantis per resignationem fratris Ioannis Motois [Mottois], novissimi abbatis, per dominum abbatem Claraevallis, s. th. pr., praefati monasterii immediate patrem abbatem rite et canonice… *etc.* confirmat. 9.   Ad idem, pro fratre Ioanne Royche, professo monasterii Beatae Mariae de Campoflorum, ad dignitatem abbatialem monasterii de Portu, alias Dunbrody, per abbatem praedicti monasterii de Campoflorum, eiusdem monasterii de Portu immediatum patrem abbatem. 10.   Ad idem, pro fratre Ioanne Byculey, monasterii Beatae Mariae de Waverleya monacho, ad dignitatem abbatialem eiusdem monasterii de Waverleya, per abbatem monasterii de Lotheya commissarium abbatis monasterii de Eleemosina. 11.   Ad idem, pro fratre Nicolao Legrant, monacho monasterii de Igniaco, ad dignitatem abbatialem eiusdem monasterii Igniaci, per abbatem de Ellancio, domini Claraevallis commissarium, s. th. pr. 12.   Ad idem, pro abbate de Aureavalle. 13.   Ad idem, pro abbate de Recluso. 14.   Ad idem, pro fratre Iacobo de Sinemuro ad dignitatem abbatialem de Quinciaco electo et promoto, et nihilominus fratri Germano Danoit, religioso monasterii Pontigniaci sub poena excommunicationis et aliis poenis conspiratoribus debitis, praesens generale Capitulum inhibet, ut non amplius super dignitate abbatiali dicti loci de Quinciaco supradictum fratrem Iacobum molestet, quinimo ipsi fratri Germano in prosecutione huiusmodi negotii perpetuum imponit silentium, et ut unicuique reddatur quod suum est, de Claravalle, s. th. pr., et de Prulliaco monasteriorum abbatibus committitur, quatinus per omnes iuris et iustitae vias compellant praefatum fratrem Germanum ad restituendum dicto abbati de Quinciaco, sive eius monasterio, omnia bona quae invenerint per eum, eius prosecutione, instinctu vel favore a praefato monasterio ablata et depraedata, in plenaria Ordinis potestate. 15.   Resignationem atque cessionem per fratrem Ioannem Tafforcan, s. th. pr., procuratorem fratris Francisci Cherot electi et confirmati, ad dignitatem abbatialem monasterii Beatae Mariae de Fonte Danielis, virtute procuratorii facti et passati in villa Lavatt, coram notario publico et imperiali, videlicet Martino Varbot, in praesentia magistri Stephani Le Seure, Ioannis Le Royer et Petri Robert, in manibus totius Capituli generalis factam de dignitate abbatiali de Fonte Danielis, per quam resignationem et cessionem omni iuri praetenso virtute praetactae electionis et confirmationis omnibus viis et modis renuntiavit, supplicans ad profectum et utilitatem fratris Ioannis Courtin, religiosi dicti monasterii, praesens generale Capitulum gratam habet et acceptam, et eo praetextu dictum monasterium de Fonte Danielis vacare declaravit atque declarat et ne propter diuturnam vacationem ipsum monasterium aliqua reportet incommoda, idem Capitulum debite informatum de vitae honestate, morum probitate, scientia et in agendis experientia fratris Ioannis Courtin, illum ipsum in abbatem dicti monasterii de Fonte Danielis praeficit et instituit, omnibus et singulis dicti monasterii regularibus personis dando in mandatis, ut eum verum et indubitatum recipiant abbatem et pastorem, eidem per omnia et in omnibus parendo et nihilominus abbati de … praecipiens, quatinus praedictum fratrem Ioannem abbatem dicti loci de Fonte Danielis, in realem et actualem possessionem dicti monasterii ponat et inducat, atque in omnibus eidem ab omnibus dicti monasterii regularibus personis pareri procuret, in plenaria Ordinis potestate. 16.   Visis et diligenter examinatis provisionibus factis de personis fratrum Vitalis de Ycanto, monasterii de Bardonis religiosi, et Petri de Podio, monasterii Bonifontis, ad dignitatem abbatialem de Anisorsio, qui de hac controversia se sub poenis et censuris Ordinis iudicio Capituli generalis submiserunt, idem Capitulum, matura deliberatione habita, praefatum fratrem Vitalem per abbatem de Ardorello Ordinis commissarium institutum, verum et indubitatum abbatem esse iudicavit et iudicat, perpetuum silentium praedicto fratri Petro imponens, nihilominus tamen concedit, ut post decessum fratris Bertrandi de Ioyaco, senioris abbatis dicti monasterii de Anisorsio, pensio viginti ducatorum eidem fratri Petro per dictum fratrem Vitalem annis singulis, quousque idem frater Petrus aliquam dignitatem abbatialem vel aliud beneficium pacifice fuerit adeptus, persolvatur, cuius quidem pensionis primus terminus post decessum praedicti senioris in festo Natalis Domini incipit, alius vero in festo B. Ioannis Baptistae subsequetur ; de Calercio, s. th. pr., et de Bonofonte monasteriorum abbatibus et eorum cuilibet in solidum committendo mandat, ut post praedicti senioris abbatis decessum, per abbatem dicti loci qui pro tempore fuerit, dictam pensionem viginti ducatorum dicto fratri Petri per censuras Ordinis integre persolvi procurent, in plenaria Ordinis potestate. 17.   Audita relatione domini abbatis Claraevallis super dissoluto regimine abbatis de Trappa, Sagiensis dioecesis, etiam quia animo indurato per biennium haeresim sapiens sententiam excommunicationis sustinuit, praesens generale Capitulum illum eumdem tamquam a regimine dicti monasterii indignum et inutilem ab abbatiali dignitate deponit et depositum declarat, et eidem monasterio de Trappa sic vacanti auctoritate Ordinis plenaria, fratrem Henricum Holhart, religiosum de Mortuomari, in th. bacc., praeficit ac eumdem verum et indubitatum praefati monasterii abbatem instituit, eiusdem monasterii regimen et administrationem, in spiritualibus et temporalibus, committendo ; quam ut debite assequi possit, de Brolio Benedicti, dicti monasterii de Trappa patri abbati, et de Motuomari [Mortuomari ] monasteriorum abbatibus committitur, ut praedictum fratrem Henricum in realem et actualem possessionem, *etc.* 18.   Praesens generale Capitulum post diligentem investigationem et visitationem processus dignitatis abbatialis monialium de Bellomonte, matura deliberatione habita, dicit, pronuntiat et declarat dictam dignitatem abbatialem pertinere debere sorori Atledi de Monteforti, et illam veram et indubitatam abbatissam dicti loci de Bellomonte pronuntiat, iudicat et declarat, sorori Ioannae Dangoulennet, religiosae de … perpetuum silentium imponendo, pietatis tamen intuitu eam in officio priorissae monasterii de Colonges, quod prius exercebat restituit, abbatissae dicti monasterii praecipiendo, ut eidem sorori Ioannae dictum priorissae officium exercere permittat. 19.   De Wardona et de Revesby monasteriorum abbatibus ex parte praesentis Capituli committitur ut se diligenter informent super electione, promotione et installatione fratris Willelmi Heslemitensis, ad dignitatem abbatialem monasterii de Ioravalle, per abbates de Ryevalle et de Fontibus, Capituli generalis et abbatis de Bellalanda, patris abbatis dicti monasterii commissarios, factas et has videlicet electionem, promotionem et installationem, si post debitam informationem invenerint rite celebratas, approbent, confirment et corroborent, in plenaria Ordinis potestate. 20.   Quia propter controversiam longo iam tempore inter fratres Ioannem Cornet et Guillelmum de Moncello, ratione abbatialis dignitatis de Fulcardimonte continuata, ipsum monasterium, prout ad notitiam praesentis Capituli pervenit, multa patitur in spiritualibus et temporalibus detrimenta, ut inde super his remedium praebeatur opportunum, de Lanneyo et de Belloprato monasteriorum abbatibus ex parte Capituli generalis committitur, ut quantocius commode fieri poterit, ad dictum monasterium de Fulcardimonte se transferant, et se in plenaria Ordinis potestate diligenter ac debite super dicta controversia informent ; quo facto de sua informatione fidelem generali Capitulo vel domino Cistercii faciant relationem. CONFIRMATIONES TRACTATUUM 21.   Tractatum initum, factum et passatum inter abbatem Beatae Mariae de Fonteneto, Eduensis dioecesis, et dominum Odonem de Raygni militem, dominum dicti loci de Raygni et de Marmeaulx, atque dominam Ioannem de Viemine eiusdem uxorem, ratione cuiusdam stagni situati iuxta villam supradictam de Raygni, vulgariter stagnum de Marmeaulx nominatum, prout plenius… *etc.* approbat. 22.   Tractatum initum, factum et passatum inter abbatem et conventum de Fontemorum ex una, et nobilem virum Iacobum de Milly scutiferum, domicellamque Guillemetam de La Faie eius uxore, partibus ex altera, prout… *etc.* ratificat. 23.   Tractatum initum, factum et passatum inter abbatem et conventum monasterii Prulliaci et Ioanneam Beulle, laboratorem Senonensem commorantem, de quadam domo ibidem existente, prout plenius… *etc.* approbat. 24.   Abbatibus de Laude et de Longovillari committitur ut supra tractatu inito et facto inter abbatem et conventum de Valloliis, Ambianensis dioecesis, ex una, et Reginaldum Le Varlot ac Christianam Obrisset eius uxorem, partibus ex altera, ut plenius continetur in litteris super hoc factis, quibus haec praesens diffinitio annectitur, se debite informent in plenaria Ordinis potestate, et informatione facta, per se vel per litteras authenticas Capitulo generali referant. 25.   Ex parte Capituli generalis committitur de Charitate, de Miratorio et de Balerna monasteriorum abbatibus, et duobus eorum coniunctim, ut se debite informent super contractu facto et passato inter dominum abbatem et conventum de Firmitate parte ex una, et Perrinotum Morsset ex altera, prout plenius, etc. 26.   Ad idem, pro abbate de Iardino, abbatibus de Alna et de Grandi prato monasteriorum abbatibus, ut referant Capitulo generali. 27.   Generale Capitulum committit de Montepetroso et de Septem fontibus monasteriorum abbatibus, et eorum cuilibet in solidum, ut se debite ac diligenter informent de constructione cuiusdam hospitii iuxta portam monasterii de Benedictione Dei situati, et ad censum perpetuum Nicolao Bartheler per abbatem dicti monasterii traditi, et informatione facta, fidelem faciant generali Capitulo relationem. PROVISIONES ALIQUORUM SCOLARIUM 28.   Abbati de Moroliis per generale Capitulum praecipitur, quatinus infra festum Omnium Sanctorum scolarem suum Parisios ad collegium Sancti Bernardi mittere non omittat, cum bursa integra, cum potestate compellendi sub censuris Ordinis abbatem monasterii Brolii grolandi ad sibi subveniendum in summa decem librarum turonensium, dehinc ad triennium pro anno quolibet ad manutenentiam praefati scolaris sui in praedicto Sancti Bernardi collegio. 29.   Ad idem pro abbate Ioyaci, ut singulis annis dehinc ad triennium, levet ad monasteria de Noa decem libras turonenses ; huiusmodi diffinitionis executionem abbati de Prulliaco in plenaria Ordinis potestate committendo. 30.   Ad idem pro abbate de Belloprato, Belvacensis dioecesis, ut dehinc ad triennium anno quolibet percipiat ab abbate de Frigidomonte sex scuta, et ab abbate de Lanneyo totidem pro manutenentia scolaris sui Parisiis in collegio Sancti Bernardi. 31.   Quia frater Stephanus Aufrit, scolaris de Vallericherii, plenam et integram provisionem pro sui studii continuatione apud Sanctum Bernardum Parisiis, a dicto suo monasterio suscipere non valet, praesens generale Capitulum eidem fratri et scolari, ut suum studium ulterius prosequi valeat, sexdecim francos, octo videlicet super monasterio de Trappa, et reliquos octo super monasterio de Brolio Benedicti, anno quolibet dehinc ad triennium percipiendum… COMMISSIONES 32.   Visa causarum et negotiorum arduorum copiosa multitudine in hoc praesenti Capitulo emergentium, quae non potuerunt in eodem, prout rationi congruit et ordo debiti iuris et iustitiae expostulat, ad plenum terminari, tam propter temporis brevitatem, tum etiam propter aliquarum causarum sive negotiorum nodosam difficultatem, cuius decisioni diutius immorari non licebat, praesens generale Capitulum domino Cistercii, s. th. pr., et quatuor primis, videlicet de Firmitate, de Pontigniaco, de Claravalle et de Morimundo abbatibus, ac aliis, quos idem dominus Cistercii duxerit convocandis, omnimodam confert auctoritatem et potestatem, omnia Ordinis negotia, in hoc praesenti generali Capitulo minime ad plenum expedienda apud villam Belnae, vel alium locum quem praefatus dominus Cistercii in exitu huius Capituli eligendum iudicaverit, deliberandi, tractandi et debite terminandi in plenaria Ordinis potestate, volens et reverenter ordinans dominum Cisterciensem deinceps, soluto generali Capitulo, plenaria Ordinis et Capituli generalis fungi potestate et auctoritate quemadmodum sui praedecessores usi sunt. 33.   Cum saepe contingat, quod a partibus valde remotis non possint ardua Ordinis nostri negotia, quae ibidem dietim emergunt, usque ad generale Capitulum pro eorum lucida terminatione deferri, immineantque in pluribus monasteriis illarum partium, necnon in vicinioribus plures casus et necessitates, partim pro valida iurium et libertatum ipsius Ordinis tuitione, partim pro novorum abbatum creatione et provisione quam celeri promovenda, alias vero in visitationis et reformationis committendae defectu, quamplurima inde oriantur incommda [incommoda], quibus omnibus per generale Capitulum minime subveniri potest, cum ante eius celebrationem talia adeo celerem quandoque provisionem expetant, ut nisi illico eis succurratur Ordo noster in eisdem monasteriis, non modica pati videtur dispendia. Quae quidem generale praesens Capitulum vitare cupiens, et in his ac aliis remedium praebere opportunum, dominum abbatem Cistercii, s. th. pr., de cuius fideli diligentia ad plenum confidit, omnimodam ipsius Ordinis, cessante dicto generali Capitulo, auctoritatem regiminis, ut ea sicut praedecessores hactenus usi sunt, utatur. 34.   Licet abbates Ordinis iuxta monasteriorum suorum facultatem teneantur, secundum eiusdem Ordinis saluberrima statuta, scolares Parisios aut alibi ad studia generalia ipsius Ordinis, cum debitis et sufficientibus provisionibus transmittere, tamen quia plerique id, prout ad notitiam praesentis Capituli pervenit et factum ostendit, negligant, frivolas excusationes exinde pro sua defensione allegantes, dominis abbatibus de Claravalle, de Regalimonte et de Caroliloco, s. th. pr., ex parte ipsius praesentis Capituli committitur plenaria auctoritas praefatos abbates, quatinus Parisios suos scolares mittant per censuras Ordinis compellendo ; et nihilominus praedictis dominis de Claravalle, de Regalimonte et de Caroliloco monasteriorum abbatibus committitur plenaria auctoritas et potestas eundi visitandi et cetera componendi, disponendi, mutandi. 35.   Procurator Ordinis in Curia romana similem, sicut praefati abbates, ex parte Capituli generalis habet auctoritatem. 36.   Visitationem et reformationem omnium et singulorum monasteriorum Ordinis utriusque sexus et cuiuscumque generationis, in provincia Cantuariensi existentium, praesens generale Capitulum in plenaria Ordinis potestate committit abbatibus de Wardona, de Stratfordia et de Woburnia, cum clausulis per dominum Cisterciensem addendis. 37.   Omnimodam Ordinis visitandi et reformandi omnia et singula monasteria eiusdem Ordinis in provincia Eboracensi, utriusque sexus et cuiuscumque generationis existentia, ex parte praesentis Capituli habeant facultatem et auctoritatem abbates de Ryevalle, de Fontibus et de Revesby, in hacque commissione clausulae opportunae per dominum Cisterciensem addantur. 38.   Quia plerique abbates Ordinis in commissione data abbati de Charitate per dominum Hymbertum, piae memoriae, Cistercii abbatem, expresse ad solvendam taxam sibi impositam pro conservatione iurium status ecclesiastici in comitatu Burgundiae factae pro iuribus et libertatibus Ordinis tuendis, negligentes et remissi fuerunt, adeo ut iam Ordo ipse in magna pecuniarum summa pro arreragiis ob huiusmodi et similium defectuum teneatur astrictus, praesens generale Capitulum dictam commissionem ad praefatos abbates sub censuris et poenis in eadem contentis compellendos corroborat et confirmat. 39.   Lamentabilem in spiritualibus et temporalibus desolationem B. M. de Kyngeswode, ob malum et detestabile regimen abbatis et nonnullorum ipsius monasterii monachorum, audiens generale Capitulum, de Regaliloco, de Thama et Stanley monasteriorum abbatibus, tam coniunctim quam divisim, idem Capitulum praecipit et mandat in virtute salutaris obedientiae, quatinus citius quam commode fieri poterit, ad praefatum monasterium Kyngeswode personaliter accedant, ibidemque visitent et reforment omnia et singula, quae in spiritualibus et temporalibus, in capite et in membris invenerint visitanda et reformanda, in plenaria Ordinis potestate, invocato ad hoc, si opus sit, brachii saecularis auxilio et favore. 40.   Quia plures coram hoc praesenti Capitulo super regimine fratris Cremundi et nonnullorum aliorum Ordinis nostri monachorum exhibiti sunt articuli, et quia de eorum veritate non plane constat, abbati monasterii de Grandisilva ex parte praesentis Capituli committitur, ut se diligenter super praemissis articulis contra dictos fratres oblatis informet, informationeque debita facta, si invenerit dictos fratres deliquisse, eosdem secundum suorum casuum exigentiam puniat, in plenaria Ordinis potestate. 41.   Generale Capitulum committit de Precibus et de Sylvamelonii monasteriorum abbatibus, et eorum cuilibet in solidum, ut se debite informent vel alter eorum se informet super articulis et processu facto per abbatem de Boquiano contra fratrem Alanum, abbatem de Bona requie, et informatione debite peracta, si praefatum processum terminare possint vel alter eorum possit, idem Capitulum eisdem terminandi plenariam Ordinis confert potestatem, sin alias suam habebunt domino Cistercii quid super sibi commissa invenerint facere relationem. IUDICES 42.   Abbatibus de Regalimonte, de Caroliloco, s. th. pr., et de Vallibus Sernaii, et eorum cuilibet in solidum praesens generale Capitulum committit, quatinus omnes et singulas Ordinis utriusque sexus personas et earumdem monasteria seu quaecumque loca Ordinis, quas et quae per testes fide dignos, litteras obligatorias, registra bursariorum seu officiariorum aut quaecumque alia legitima documenta invenerint collegio Sancti Bernardi Parisiis, seu personis ipsius aut burgensibus seu mercatoribus eiusdem civitatis debite obligari in quacumque pecuniarum seu rerum aliarum summa sive quaecumque eorum bona detinentes, aut indebite occupantes, ad eisdem et eorum cuilibet plenarie et realiter solvendum et satisfaciendum adstringant et compellant, in plenaria Ordinis potestate. 43.   Committit generale Capitulum abbatibus de Regalimonte et de Caroliloco, s. th. pr., et eorum cuilibet et in solidum, quatinus abbatem monasterii Caricampi viriliter et exacte per censuras Ordinis compellant, ad satisfaciendum abbatissae et conventui B. M. monialium de Ponte dominarum, de omnibus et singulis arreragiis decem millium alecium annis singulis per praefatum monasterium Caricampi, eidem monasterio Pontis dominarum debitorum, in plenaria Ordinis potestate. 44.   Abbatibus de Regalimonte, s. th. pr., et de Valle Beatae Mariae, et eorum cuilibet per se et in solidum, per generale Capitulum committitur, quatinus omnes et singulas Ordinis utriusque sexus personas, quas in redditibus quibuscumque, aut pecuniarum summis, sive quibuscumque debitis vel bonorum detentione invenerint abbati et conventui monasterii Caroliloci, Silvanectensis dioecesis, obligatas et detinentes, ad debite et plenarie per omnes iuris et iustitiae vias et Ordinis censuras satisfaciendum et solvendum cogant et compellant, in plenaria Ordinis potestate. 45.   Abbatibus de Tribus fontibus, de Ripatorio et de Longovado, et eorum cuilibet in solidum committit praesens generale Capitulum mandando, quatinus omnes et singulas Ordinis personas, cuiuscumque sexus, status aut gradus existant, quas aut earum monasteria seu quaecumque loca Ordinis invenerint, seu alter eorum invenerint, per testes fide dignos, litteras obligatorias, aut quaecumque sufficientia documenta, obligari aut debite teneri abbati et conventui Claraevallis in aliquibus pecuniarum, vini, bladi aut aliarum quarumcumque rerum summis, ad eisdem aut eorum procuratori et certo mandato plenarie et de facto satisfaciendum, adstringant et compellant in plenaria Ordinis potestate, districtissime omnibus et singulis religiosis Ordinis in presbyteratus ordine constitutis, quibus praesens commissio exhibita fuerit, quatinus citent peremptorie ad dies et horas competentes coram abbatibus aut eorum aliquo omnes et singulas praemissas Ordinis personas, eisdem Claraevallensibus, aut eorum procuratori qui dum institutus fuerit, responsuras. 46.   Ad idem, pro abbate monasterii Charitatis, abbatibus de Aceyo, s. th. pr., et de Theoloco. 47.   Abbatibus de Charitate et de Theoloco, tam coniunctim quam divisim, per generale Capitulum committitur, quatinus per censuras Ordinis compellant, seu alter eorum compellat sororem Ysabellam Darboz, professam monasterii monialium de Bellomonte, ad restituendum et reddendum abbati et conventui monasterii de Aceyo unum breviarium, eidem sorori Ysabellae per abbatem praefati monasterii concessum, in plenaria Ordinis potestate. 48.   Per generale Capitulum committitur abbati de Nigrolacu quatinus, si invenerit abbatem de Prathea, seu alias quascumque nostri Ordinis personas debite in aliqua pecuniarum summa obligari abbati et conventui de Fontemorum, ipsum abbatem de Prathea et easdem personas ad satisfaciendum per omnes iuris et iustitiae vias et censuras Ordinis compellat, in plenaria Ordinis potestate. 49.   Abbati de Tribus fontibus per generale Capitulum praecipitur quatinus, per censuras Ordinis compellat abbatem et officiarios monasterii de Monasteriis in Argona, ad satisfaciendum et refundendum abbati et conventui monasterii de Moris summam triginta scutorum auri per dictum abbatem de Moris solutam magistro Arnulpho, praeposito Trecensi, pro et nomine praefati abbatis de Monasteriis. Huius supradictae diffinitionis expeditioni decima quinta mensis septembris praefatus abbas de Monasteriis se opposuit. 50.   Domino abbati de Claravalle, s. th. pr., de Igniaco et de Signiaco monasteriorum abbatibus, et eorum cuilibet per se et in solidum, per generale Capitulum praecipitur, quatinus per omnes iuris et iustitiae vias compellant, seu alter eorum compellat, abbatem monasterii de Cheminione, ad solvendum abbatissae et conventui monasterii monialium de Argensoliis certam bladi quantitatem, per praedictum monasterium de Cheminione singulis annis debitam, ac etiam eiusdem debiti arreragia, in plenaria Ordinis potestate. 51.   Generale Capitulum committit abbati de Cambrone, quatinus abbatem de Fusniaco per omnes iuris et iustitiae vias et sub censuris Ordinis, compellat ad solvendum pensionem magistro Ioanni de Pratis, s. th. pr., religioso de Cambrone, assignatam super dicto monasterio de Fusniaco, in plenaria Ordinis potestate. 52.   Generale Capitulum firmariis monasterii B. M. de Fonte Danielis districte praecipit et mandat, quatinus magistro Ioanni Tassereau, s. th. pr., dicti monasterii expresse professo, dehinc ad quadriennium satisfaciant de summa viginti scutorum aureorum, pro manutenentia sui status in eodem monasterio, vel Andegavis ; insuper omnibus et singulis eiusdem monasterii regularibus personis idem Capitulum praecipit et mandat, quatinus praefatum magistrum Ioannem Tassereau eadem camera, quam tempore visitationis domini Claraevallis novissime factae occupabat, uti et gaudere permittat ; huiusmodi diffinitionis executionem abbati de Sancto Andrea, s. th. pr., in plenaria Ordinis potestate committitur. 53.   Abbatibus monasteriorum de Prulliaco et de Rigniaco ex parte generalis Capituli committitur, quatinus debite inquirant et se diligenter informent super pensione concessa fratri Ioanni de Antissidoro [Antissiodoro], religioso monasterii Pontigniaci. 54.   Ad idem, pro monasterio de Rupibus, eisdem abbatibus. 55.   Fratri Petro Blequiel, abbati de Bellobecco, generale Capitulum sub poenis et censuris praecipit et iniungit, ut quod commode citius poterit, reddere omnia insignia pontificalia, quae habet et detinet, vel quae alii quicumque suo iussu et consensu detinent, domino abbati de Bonoportu pertinentia, et quia in ecclesia sancti Landi Rothomagensis rapta fuerunt, idem Capitulum eidem abbati de Bellobecco septem psalmos poenitentiales iniungit pro poenitentia salutari, abbatibus de Mortuomari et de Valle Beatae Mariae, et eorum cuilibet in solidum committendo, quatinus dictum fratrem Petrum abbatem dicti monasterii compellant, in plenaria Ordinis potestate. 56.   Capitulum generale damnabilem obstinationem sororis Huguetae du Hamel, dudum monasterii monialium de Portu regio, Parisiensis dioecesis, abbatissae, dolenter considerans, et amplius ferre non valens, quae cum a tempore septem annorum et ultra propter sua demerita a dicta abbatiali dignitate fuerit deposita, et propter morum condignam satisfactionem, delictorum et criminum, carceribus Ordinis mancipata, quibus fractis illicentiata monasterium de Ponte dominarum de nocte exivit, apostatando et fugitiva atque excommunicata, omni divino timore postposito damnabiliter et in praeiudicium suae salutis adhuc in saeculo irreligiose, et non in aliquo Ordinis monasterio manet et residentiam facit, et in detrimentum ipsius monasterii cartas plurimas, litteras, computationes, papiros ac munimenta et alia bona eidem monasterio pertinentia contra iuris aequitatem detinet, quae saepius et iteratis vicibus requisita restituere non vult, in magnum ipsius monasterii detrimentum ; eidem generale Capitulum in virtute salutaris obedientiae, et sub excommunicationis et incarcerationis poena praecipit et mandat ordinatque, quatinus infra quindecim dies ab intimatione praesentis diffinitionis, omnia et singula bona supradicta seu quaecumque alia, quae a monasterio praefato retinet sorori Ioannae de La Fin, modernae eiusdem monasterii de Portu regis abbatissae, cui per arrestum curiae Parlamenti adiudicatum fuit possessorium dicti monasterii de Portu regio, aut eiusdem loci procuratori realiter et cum effectu tradat et deliberet ; quorum quindecim dierum quinque pro termino, quinque pro secundo et quinque pro tertio et peremptorio ipsum Capitulum sibi praefigit et assignat, et sub eisdem poenis et censuris praecipit et mandat, ut infra unum mensem ab executione huiusmodi diffinitionis in dicto monasterio de Portu regio aut in monasterio Sancti Anthonii iuxta Parisios residentiam sub obedientia abbatissae faciat, alias ex nunc pro tunc, etc. Idem Capitulum generale ipsam sororem Huguetam tamquam inobedientem et rebellem ac excommunicatam denuntiat et declarat ; huiusmodi diffinitionis executionem omnibus et singulis Ordinis abbatibus, prioribus et religiosis presbyteris super hoc requirendis committendo in plenaria Ordinis potestate et ipsius Capituli generalis, invocato ad hoc, si opus fuerit, brachii saecularis auxilio et favore. 57.   Generale Capitulum praecipit et iniungit fratri Wilhelmo de Wimersseche, monacho et professo monasterii de Boudelo, sub poenis conspiratorum in statutis Ordinis contentis et etiam carcerum, ne praesumat per auxilium potentum aut quorumcumque saecularium abbatem et conventum dicti monasterii in aliquo vexare super dicti loci abbatiali dignitate ; quod si quocumque tempore vitae suae secus praesumpserit, dictas poenas praesens Capitulum illum nunc pro tunc, etc., declarat incurrisse, praecipitque nihilominus abbati de Cambrone, dicti monasterii patri abbati, quatinus praesentem diffinitionem viriliter et exacte executioni demandet, in plenaria Ordinis potestate. 58.   Capitulum generale cum gravi cordis amaritudine suscipiens lamentabilem casum fratris Guillelmi Le Doux, monachi de Domo Dei, alias de Nigrolacu, qui demonis instinctu confratrem suum, fratrem Reginaldum… occidit, iteratis vicibus percutiendo, et quia, ut ex eius processu apparet, rei dabat operam illicitae, nec fuit perplexus articulo inculpatae tutelae, idem generale Capitulum eum iudicans homicidam, illum iuxta formam et tenorem praedicti Ordinis statutorum, in pane tribulationis et aqua angustiae perpetuis condemnat carceribus, salva in omnibus Ordinis misericordia, fratrem vero Reginaldum in cimiterio sepultum sic manere censuit et declaravit. CONTUMACES 59.   Fratrem Alanum de Bonarequie abbatem, per abbatem de Boquiem eius patrem abbatem ad praesens generale Capitulum citatum, nec per se nec per alium comparentem, idem generale Capitulum contumacem declarat et rebellem. 60.   Quia frater Germanus Donet, monachus et professus de Pontigniaco, per litteras domini de Firmitate, totius Ordinis auctoritate fungentis, ad personaliter in praesenti generali Capitulo comparendum debite citatus, non comparuit, idem generale Capitulum ipsum eumdem fratrem Germanum contumacem declarat et rebellem ; huiusmodi diffinitionis executores sunt dominus de Claravalle et de Prulliaco monasteriorum abbates vel alter eorum, in plenaria Ordinis potestate. 61.   Praesens generale Capitulum fratres Guillelmum de Moncello, monachum et professum de Bellobecco, se abbatem de Fulcardimonte asserentem, Ioannem Fromont, monachum professum de Sancto Andrea, Ioannem Cochois, monachum et professum de Bellobecco, Adam Aphare, Guillelmum Burgensem, Guillelmum de Templis et Robertum de la Haye in dicto monasterio Fulcardimontis monachos et professos, ad praesens Capitulum debite et sub poena excommunicationis personaliter citatos, non comparentes per se nec per procuratorem, contumaces iudicat, et pro contumacia excommunicatos denuntiat, de Lanneyo et de Belloprato monasteriorum abbatibus committendo ut praesentem diffinitionem executioni demandent, in plenaria Ordinis potestate. 62.   Ad idem, fratres Ioannes Rogier senior, Michael le Guilletim, Guillelmus Bisoul, Thomas Lorseure, Lucas Gaulthier, monachi et professi in monasterio de Persenia, debite personaliter et sub poena excommunicationis citat ad praesens generale Capitulum, non comparentes, ex parte Capituli tamquam contumaces excommunicati denuntiantur, abbati de Sancto… huiusmodi diffinitionis executio committitur, in plenaria Ordinis potestate. 63.   Omnes et singulos abbates et monachos ad praesens generale Capitulum debite citatos et non comparentes, praesens generale Capitulum contumaces denuntiat et excommunicatos ; et nihilominus ut hi poenitentiam salutarem assequantur, rursus citantur ad futurum generale Capitulum, alios vero non citatos, attentis guerrarum tempestatibus disturbationibus et periculis hac vice benigne et misericorditer habet supportatos et excusatos. 64.   Comparuit coram domino Cistercii ceterisque Diffinitoribus magister Nicolaus de Laquisnaye, in artibus magister et in decretis licentiatus, tamquam procurator et nomine procuratorio fratris Ioannis Haz et stans iudicio patrum, quantum poterat, applicando totam vim sui procuratorii. 65.   Ex parte Capituli generalis citatur abbas de Savigniaco ad personaliter comparendum in futuro et proximo generali Capitulo, ibidem responsurus ad ea quae sibi proponentur per causarum promotorem. [DIFFINITIONES] GENERALES 66.   Cum nihil tam contrarium statui religiosorum quam vitium paupertatis (*sic, pro* : proprietatis) et dignoscatur et ad audientiam praesentis Captuli [Capituli ] pervenerit, quod nonnulli nostri Cisterciensis Ordinis regulares personae, suae salutis immemores, adeo in praedicto paupertatis (*sic*) vitio demergantur, ut contra suae professionis statum saluberrimum vineas, terras, stagna ac animalia diversarum specierum, et possessiones particulariter in suae salutis maximum detrimentum possidere non vereantur, hoc vitium, ne detur occasio periculi animarum, cupiens, praesens Capitulum radicitus amputare praecipit omnibus et singulis abbatibus Ordinis universi, ut nullo modo permittant suos religiosos vineas, terras, stagna, animalia, apes et huiusmodi possidere, sed omnia talia communi monasteriorum utilitati applicentur, rebelles vero et inobedientes per censuras Ordinis et poenas taliter compellantur, quod ceteris transeat in terrorem. 67.   Ad audientiam praesentis Capituli generalis pervenit quod in nonnullis monasteriorum dicti Ordinis dormitoriis camerae et camini construuntur, commessationes tam de die quam de nocte ibidem frequentantur, et in Ordinis non modicum scandalum multa enormia perpetrantur, idem generale Capitulum huiusmodi insolentiis et dissolutionibus obviare cupiens, districtione qua potest, mandando praecipit, ut omnes camini a 50 annis citra in dictis dormitoriis constructi diruantur, et camerae ad formam Ordinis construantur, patribus abbatibus districte praecipiendo, ut hanc diffinitionem viriliter et exacte executioni demandent, rebelles et contradicentes per censuras et poenas Ordinis compellendo, in plenaria Ordinis potestate. 68.   Festum Visitationis divae Virginis Mariae. — Cum ad eximias laudes intemeratae Dei Genitricis Mariae, per quam humano generi aeterna salus credita esse dignoscitur, exsolvendas, devotus quilibet christianae religionis affectus excitari debeat, eo tamen studiosius ac ferventius ad id conari debemus, quo sacer Ordo noster a tam benignissima Dei matre spiritualium charismatum ampliora divinitus suscepisse gaudet incrementa, quibus veluti rore cœlesti perfusus, non mediocriter proficiens non tam copiosam monasteriorum multitudinem miro et ornatissimo cultu instructam, quam in patribus nostris sanctam conversationem nobis suae posteritati in benedictione reliquit imitandam, et hodierdis [hodiernis ] diebus, proh dolor ! tot adversis flatibus, tum ex huius infelicissimi temporis dira voragine, tum ex quorumdam saecularium ac aliorum importune quaerentium quem devorent nepharia ambitione incursantibus adeo concutitur, ut ruptis iam ex magna parte compaginibus vix sibi plura membra cohaereant, nam alieni monasteria violenter invadunt et occupant bona ipsorum, partim fratribus ibidem Deo famulantibus, partim pauperibus Christi eroganda, partim in ipsorum monasteriorum reparationem et alios usus convertendae suae propriae indulgent, non dicamus ingluvies, sed voluptati, quo fit ut divinus cultus, vitae sanctimonia et puritas, ac omnis fere observantias regularis penitus in claustris videatur extincta. Quibus et aliis quamplurimis ipsorum monasteriorum miserandis cladibus et eiusdem Ordinis gemebundis langoribus mederi praesens generale Capitulum summopere desiderans, ad praesidium benignissimae Matris Dei singulari quadam devotione recurrendum fore intelligit, quod ut ipsum nostrum Ordinem sacrum tantis oppressum iacturis, ipsa pia Dei Mater, eiusdem patrona et singularis advocata, consolari, visitare et tueri dignetur, idem Capitulum generale hortando permittit et concedit omnibus et singulis eiusdem Ordinis regularibus personis festum Visitationis ipsius gloriosae Virginis Mariae ad sanctam Elisabeth, secunda die iulii cum debita solemnitate plenariam celebrandi facultatem. 69.   De notione populi christiani quam dietim gloriosus Dei almificus confessor Alredus, suis novis et antiquis miraculis in ecclesia B. M. de Rievalle in Anglia excitare dignatur, praesens Capitulum generale sinceris amplectens affectibus ipsum benignis prosequi favoribus summopere desiderans statuit, diffinit et ordinat, quatinus in singulis nostri Ordinis monasteriis in dicto regno consistentibus die solemnitatis dicti gloriosi confessoris Alredi fiat festum cum XII lectionibus. 70.   Cum sigilla tam Diffinitorum quam suffragiorum in manibus domini Ioannis Falco, abbatis Sancti Bernardi extra muros Valentinos, tunc generalis nostri Cisterciensis Ordinis procuratoris in Curia romana, veluti in tuto posita et ab obitu piae memoriae domini Hymberti novissimi Cistercii abbatis, qui propter eiusdem Ordinis ardua negotia expedienda ad praefatam Curiam romanam ex ordinatione generalis Capituli ea detulerat, remaneant, nec possit pro nunc ipsorum sigillorum, prout opus esset, copia haberi, praesens generale Capirulum [Capitulum ] ordinat, statuit et diffinit, ut praesentis Capituli generalis diffinitiones, procuratoria et alia Ordinis agenda magno sigillo domini Cistercii, in absentia praefatorum accommdando [accommodando ] sigillentur, eademque ac tanta fides diffinitionibus, procuratoriis, suffragiis ac aliis Ordinis agendis, dicto sigillo communitis adhibeatur, ac si praefatis sigillis Ordinis ad hac specialiter deputati sigillarentur. 71.   Etsi propter legitimas causas iuxta sanctorum patrum antiqua instituta et consuetudines expresse caveatur, ut domini domini episcopi non intersint nostris congregationibus, conventionibus et capitulis specialibus sive generalibus, praesens tamen Capitulum attendens et considerans benevolum effectum et specialem devotionem, quam habet dominus episcopus Crisopolitanus, abbas de Bonoportu, ad ipsum nostrum Ordinem, utpote qui ab ineunte aetate in eodem alitus fuit et educatus, in eoque et sub habitu ipsius tamquam abbas unus perseverat honeste, cum eodem domino episcopo idem Capitulum benignissime dispensat, ut non obstantibus dictis consuetudinibus et statutis, in praesenti Capitulo cum aliis Ordinis patribus in omnibus agendis, consulendis, statuendis et diffiniendis pro hac vice dumtaxat admittatur, tali pacto, quod huiusmodi concessio temporibus futuris non cedat in ipsius Ordinis praeiudicium vel gravamen, seu qualemcumque pro aliis consimilibus consequentiam, quin potius hoc non obstante, dictae consuetudines et statuta in suo robore permaneant. 72.   Coram Diffinitoribus praesentis Capituli generalis, personaliter constitutus venerabilis dominus Georgius abbas monasterii B. M. de Monasteriis in Argona, et nomine procuratorio venerabilis et religiosi viri domini Nicolai Thierry asserti abbatis monasterii Morimundi, passato et recepto in manu honorandi magistri Stephani Bardin, notarii publici, anno Domini 1476, indictione nona, mensis vero septembris die 11, ac pontificatus Sanctissimi Domini nostri Sixti, Divina Providentia Papae IV, anno 6°, prout ipsi Capitulo generali legitime fides facta est, rite fundatus, et protestatus pro parte dicti Nicolai protestationes contentas in quadam cedula papirea proposuit, et in scriptis dedit, admitti petiit, et de eis sibi per dictos Diffinitores praesentis generalis Capituli responderi instanter requisivit in modum qui sequitur : Cum protestationes sint a iure adeo inventae, ut per eas protestantibus iura eorum conserventur, et per aliquos actus fiendos non appareat seu constet de aliquo consensu tacito protestantium, ut notatur in [cap. 9]. *Cum M. Ferrariensis*, [tit. II] *de Constitutionibus*, et maxime quando protestans protestatur de iure, quod eum tangit, ut per protestationem aliquod periculum evitet, faciunt ad hoc notata in t. [III, 39] *de Censibus*, et in cap. [3] *Bonae* [in libro I, tit. 5] *de Postulatione praelatorum*, et in *Libro pro haerede* ff. *de Acquirenda haereditate*, et ita notavit Hostiensis, Ioann. Andr. et Inn. dominus Ouche et Panormitanus, et cap. *Cum Ferraren.*, ubi late examinant hanc materiam *de Constitutionibus*, et glossam *Archidiaconis* et can. *Diaconi*, XXXVIII dist. saepe per tacitum consensum quis iuri suo derogat, et ille videtur tacite renuntiare, maxime quando talis tacitus consensus est repugnans et contrarius iuri suo, ut de hoc est casus, in cap. [3, III, 11] *Ex ore*, cum ibidem notatis per glossam Innoc. Hostiens. Ioann. Andr. et demum cap. 11 *De hiis quae fiunt a minori parte capituli*, faciunt ad hoc notata in ea [cap. 25] *Quamvis*, [tit. XXVII] *De re iudic.* et notata in re *Horrendus* XXXII q. 5. et in cap. [50] *Cumana*, cum ibidem notans [I, 6] *de Elec.*, et quod voluerunt domini de Rota quaestione sua XL, quae incipit : *Item, si quis cum prophana* ; et ad haec faciunt notata per Ioann. Andr. in quaestione dominicali quae incipit *Aliquis fuit electus*, de electo ad dignitatem, cuius praebendam eo praesente et non contradicente et episcopus contulit alteri cuius ea post electione cassat repetere praetendam non potest, de quo ibidem latius per eum, quia tacite videtur suae praebendae renuntiasse consentiendo tacite et non contradicendo, quando episcopus illam contulit. Et ideo ego frater Georgius, abbas monasterii de Monasteriis in Argona, constitutus procurator personaliter et nomine reverendi patris domini Nicolai Thierry, abbatis electi canonice et confirmati ac benedicti in abbatem Morimundi, et existens coram vobis, reverendissimo in Christo patre et domino, domino Dei gratia abbate huius sacri loci Cistercii et praesidente in hoc Capitulo generali universalis religionis et Ordinis Cisterciensis, et coram vobis, reverendis patribus et dominis Diffinitoribus eiusdem Capituli generalis, dico et propono, quod ipse praefatus dominus Nicolaus praetendit se esse electum canonice, iuste et sancte confirmatum ac benedictum secundum dispositionem sacrorum canonum et iuris canonici, et secundum statuta et ordinationes dicti Ordinis Cisterciensis ad dictam abbatiam Morimundi, dictamque abbatiam sibi de iure pertinere, debereque sibi propterea assignari locum a dicto Capitulo generali, qui solet assignari dictis veris abbatibus ipsius abbatiae Morimundi, et ipsum pro tali ab ipso Capitulo generali teneri et reputari, non obstantibus oppositionibus et contradictionibus sibi factis per quemdam fratrem Anthonium de Boscorotundo, qui praetextu cuiusdam praetensae sententiae latae per honoratissimos dominos deputatos ad cognoscendum de causis evocatis ad magnum christianissimi domini nostri Francorum regis super possessorio dictae abbatiae, dictumque fratrem Anthonium minime recipi debere veluti abbatem dictae abbatiae, nec sibi assignari locum in Capitulo generali, nec alibi tamquam vero abbati, potius ipsum a dicto Capitulo generali et loco abbatis Morimundi excludi, tamquam nullum ius habentem in ipsa abbatia ; et ita peto, supplico et requiro fieri et ordinari ; quia si secus fieret, quod non credo, protestor in his scriptis pro et nomine dicti domini Nicolai, quod per quemcumque actum factum vel fiendum in isto generali Capitulo et aliis futuris vel extra non intendo nec intendit ipse praefatus dominus Nicolaus iuri quo quod habet in dicta abbatia sibi derogari tacite vel expresse, sed suum ius sibi in omnibus et per omnia salvum esse, nec per quemcumque actum factum vel fiendum voluntarie vel compulsive huic protestationi contrarium directe vel indirecte non intendo nec intendit dictus dominus Nicolaus ab ista sua protestatione discedere, sed illam sibi salvam fieri, et ita protestatur expresse cum potestate addendi, minuendi, corrigendi, etc. ut moris est. Et quam protestationem admitti per vos, reverendissimum in Christo patrem et dominum dominum abbatem Cistercii, praesidentem et caput totius huius Capituli generalis et totius Ordinis Cisterciensis, et vos reverendos in Christo patres et dominos Diffinitores huius Capituli generalis ; et dicta protestatione una cum responsione vestrae peto et petit idem dominus Nicolaus protestans sibi fieri per vos dominum Iacobum du Brouquet, notarium apostolicum, instrumentum vel instrumenta, astantes pro testibus invocando, quas quidem protestationes praesens generale Capitulum quantum potest admittit, et eisdem defert et acquiescit. 73.   Quia causae et rationes per dominum abbatem Claraevallis in hoc praesenti Capitulo allegatae et deductae cuidam oppositioni per eumdem factae congruere videntur, idcirco dictam oppositionem, ut scilicet abbas Morimundi modernus aliqua monasteria suo Claraevallensi monasterio mediate aut immediate subiecta visitet, idem praesens generale Capitulum tamquam rationi consonam admittit et acceptat. 74.   Caripendens generale Capitulum religiosam devotionem, piamque et tranquillam sanctae religionis culturam patrum et regularium personarum Ordinis in insigni Germaniae natione, illamque paterno affectu fovere et augere, ac eidem ascendenti de virtute in virtutem gradus toto spiritu preparare, necnon omnem scandali et offensionis occasionem praesertim eam quae ex imperitorum visitatorum defectu accidere posset, impedire cupiens, certis iustis et rationabilibus causis inclinatum humiliter supplicat domino Cisterciensi, et quantum sub reverentia et honore principali potest, ordinat, praecipit et mandat eidem, ne quamcumque commissionem visitandi, reformandi, seu quoscumque actus Ordinis faciendi aut onus seu licentiam quascumque pecunias levandi seu exigendi deleget aut committat domino Morimundi moderno aut alteri, in dicta natione Germaniae aut alibi, nisi his dumtaxat, qui per dictum generale Capitulum fuerint nominati, donec per generale Capitulum fuerit aliter dispositum. (Vide circa finem Cap. gen. de 1481). REHABILITATIONES 75.   Ad humilem supplicationem abbatis de Boudelo, praesens generale Capitulum misericorditer dispensat cum sorore Magdalena Ymane, religiosa et professa monasterii de Zinneque [Zwiveke], ut non obstante infamiae nota et inhabilitate quam incurrit ex carnis contagio, puerperio subsecuto, possit nihilominus ad omnes actus, voces, officia, dignitates assumi etiam abbatiali dignitate inclusa, praecipiens omnibus et singulis dicti monasterii regularibus personis ne super huiusmodi infamiae nota eidem sorori insultent vel improperent. 76.   Ad instantiam et humilem supplicationem abbatis monasterii de Heimardo, praesens generale Capitulum misericorditer dispensat cum fratre Gothfrido monacho suo, ut non obstante apostasia per eum perpetrata, habitu regulari temerarie deiecto, super quo poenitentiam sibi iniunctam humiliter et devote peregit, ad omnes Ordinis actus legitimos, gradus voces, officia, beneficia, abbatiali seclusa dignitate, promoveri valeat et admitti. 77.   Ad idem, pro fratre Hugone, monasterii de Calercio, ut non obstante contagio carnis possit ad omnes Ordinis actus legitimos promoveri, abbatiali seclusa dignitate. 78.   Ad idem, pro fratre Erardo Butrer, monasterii de Caroloco, qui per spatium novem mensium, tempore guerrarum, apostatavit. 79.   Ad idem, pro fratre Ioanne Hannot, monasterii de Laude monacho, ut non obstante infamiae nota quam incurrit ratione libelli infamiae, super quo aliqualiter convictus extitit, ac etiam super impositione falsi, possit ad omnes Ordinis gradus, etc., admitti, abbatiali inclusa dignitate. 80.   Ad idem, pro fratre Petro de Lebare, monasterii B. M. de Valloliis, ut non obstante apostasia, habitu regulari temerarie dimisso, et contagio carnis, ac etiam percussione et usque ad sanguinis effusionem vulneratione, rehabilitetur ad omnes actus Ordinis. 81.   Ad idem, pro fratre Dominico de Martigniaco, monasterii Morimundi professo, ut non obstante contagio carnis, et quod illicentiatus a praefato monasterio Morimundi recessit. 82.   Generale Capitulum saluti animarum providere cupiens benigne et misericorditer dispensat cum abbate monasterii de Gratiis, iuxta Londinium, ut semel possit eligere Ordinis nostri confessorem, qui eum absolvat ab omnibus peccatis, casibus et excommunicationum sententiis eidem Capitulo specialiter reservatis, quodque omnes regulares personas sibi subiectas in foro conscientiae audire possit, et a similibus peccatis et excommunicationibus cum pœnitentia salutari absolvere, necnon cum ipsis super irregularitatibus dispensare, ac etiam usque ad numerum quatuor personarum in provincia Cantuariensi sibi subiectarum ad omnes Ordinis actus legitimos, gradus, voces et officia, beneficia, administrationes et dignitates, etiam abbatiali dignitate inclusa, rehabilitare. SUFFRAGIA 83.   Humilem et devotam abbatis monasterii de Tilteia supplicationem per abbatem de Wardona exhibitam, praesens generale Capitulum benigne suscipiens, suffragia et alia bona spiritualia, quae Domino concedente fiunt ac de cetero fient in toto Ordine nostro, alias in favorem capellae Sancti Thomae indulta sub sequenti forma, videlicet, etc. 84.   Pro illustrissimo principe domino comiti Nivernensi ac eius nobili uxore. 85.   Pro nobili domina Guillemeta comitissa de Brena. 86.   Multi alii habuerunt suffragia quorum nomina in protholoco non reperiuntur. 87.   Fuit etiam littera facta domino comiti Nivernensi intimando, quod fiet bona iustitia super rescriptis suis gratias eidem agendo super bona affectione quam habet ab Ordinem, qua de causa sibi suffragia mittuntur per abbatem de Ellancio. Fuit etiam littera facta domino de Sichanes pro abbatia de Buxeria. PROCURATIO QUAEDAM GENERALIS 88.   Praesens generale Capitulum sufficienter et debite in Spiritu Sancto congregatum, possetenus volens providere manutenentiae et conservationi iurium, libertatum et privilegiorum Ordinis ac diversis emergentibus undique persecutionibus, incommodis et invasionibus obviare, innumerisque malis et periculis imminentibus succurrere, matura deliberatione praehabita, pro bono, utilitate, honestate, defensione, tuitione, promotione et conservatione totius Ordinis et personarum ipsius, tam in generali quam in speciali, fecit, constituit, creavit et ordinavit, ac per praesentem diffinitionem facit, constituit, creat et ordinat venerabiles et in Christo carissimos… (*locus vacuus*) monasteriorum abbates, necnon dilectos religiosos fratres eiusdem Cisterciensis Ordinis… (*locus vacuus*) ac etiam venerabiles discretos et scientificos viros magistros… (*locus vacuus*) totius Ordinis Cisterciensis praedicti veros, certos, legitimos et indubitatos procuratores, syndicos, yconomos, negotiorum gestores generales et nuntios speciales, in omnibus et singulis causis, querelis, controversiis et negotiis ipsius Ordinis ac personarum eiusdem motis ac movendis, contra quascumque personas ecclesiasticas, saeculares vel laicas, tam etiam pro toto Ordine ac personis eiusdem, quam contra praefatum Ordinem et singula ipsius membra et eorum quemlibet in solidum, coram quibuscumque iudicibus tam ecclesiasticis quam saecularibus, tam ordinariis, delegatis, subdelegatis, quam arbitris et amicabilibus compositionibus, in quocumque foro praesidentibus seu pro iudicibus aut loco iudicum in iudicio sedentibus et locatenentibus eorumdem, dans et concedens idem Capitulum generale dictis procuratoribus plenam et liberam potestatem et mandatum speciale agendi et dicendi pro toto praedicto Ordine, rebusque et bonis ipsius Ordinis, ac omnium et singulorum monasteriorum ac membrorum et personarum eiusdem defendendi, conveniendi, reconveniendi de locis, iudicibus, locaque et iudices eligendi et nominandi, et si necesse fuerit, recusandi, adnotandi, forum et iudicium declinandi, libellum seu libellos offerendi, et oblatum seu oblatos recipiendi, excipiendi, proponendi, replicandi, duplicandi, triplicandi et quadruplicandi, litem seu lites contestandi, iurandi quoque in animas nostras, de calumnia seu veritate dicenda et praestandi cuiuslibet alterius generis iuramentum, quod in causis exigitur et postulat iuris ordo, ponendi et articulandi, positionibus et articulis pro parte adversa productis respondendi, testes, acta, privilegia, iura, consuetudines et instrumenta, in et per modum probationis producendi et exhibendi, testes iurare videndi, dicendi in testes partis adversae seu partium adversarum, et eorum dicta reprobandi, ac etiam litteras, acta, privilegia et instrumenta pro parte adversa producta, copiamque productorum et exhibitorum petendi et obtinendi, in causa seu causis concludendi, compromittendi, pasciscendi [paciscendi], transigendi et concordandi, prorogandi semel vel pluries, compromissum suum seu compromissa, et ea fide et poena vallandi, et eis, si expediens fuerit, renuntiandi, ostensiones locorum faciendi, interlocutorias, arbitrales et diffinitivas audiendi, ab eis et quolibet gravamine iudiciali vel extraiudiciali appellandi, appellationem suam seu appellationes suas prosequendi, intimandi, innovandi, apostolicos expendendi, petendi et recipiendi, et super ipsis iurandi, beneficium absolutionis simpliciter vel ad cautelam et restitutionis in integrum, si et quando necesse fuerit, impetrandi et obtinendi reverentiam de bonis et rebus ipsius Ordinis, ac omnium et singulorum monasteriorum ac membrorum, necnon personarum eiusdem petendi et obtinendi, omniaque Ordinis privilegia, tam communia quam particularia, nova et vetera, ut interinentur secundum eorum formam procurandi, ac prosequendi, eaque quoties et ubiucmque [ubicumque ] expediens et opportunum fuerit per se sive per alium publicandi, denuntiandi, defendendi et, ubi opus fuerit, executioni demandari faciendi et agendi ; ipsorumque infractoribus per omnes iuris et iustitiae vias obviandi, et contra dictos infractores secundum tenorem eorumdem privilegiorum procedendi, unum vel plures procuratorem vel procuratores substituendi, qui substitutus vel substituti consimilem in praemissis et singulis praemissorum habeat vel habeant potestatem, et ipsos substitutum vel substitutos, quoties sibi videbitur opportunum, revocandi, praesentibus nihilominus in suo robore duraturis ; fugitivos, apostatas et omnes et singulas personas Ordinis, absque licentia et litteris in Ordine solitis abbatum, discurrentes seu evagantes ubicumque fuerint capiendi, incarcerandi, puniendi, et ipsas incarceratas seu captas a quibuscumque repetendi, et cum expensis suorum monasteriorum ad propria remittendi ; et generaliter omnia et singula faciendi et exercendi, praeter mutui contractum et contributionum seu aliquarum pecuniarum Ordinis receptionem, quae totus Ordo praedictus faceret seu facere posset et deberet, in praemissis et singulis praemissorum, et quae possunt et debent facere veri et legitimi procuratores, etiam si mandatum exigant speciale, ratum et gratum habentes et habituri quidquid per dictos procuratores nostros vel eorum quemlibet, seu per ab eisdem substitutos vel substitutum, actum, factum gestumve fuerit, seu etiam procuratum in praemissis et quolibet praemissorum, promittendo sub hypotheca et obligatione omnium bonorum ipsius Ordinis praedicti mobilium et immobilium, si necesse fuerit, judicatum solvi et iudicio sisti cum suis clausulis opportunis. Datum sub appensione sigilli nostri fratris Ioannis abbatis Cistercii praedicti, per accomodationem loco sigilli Diffinitorum, loco, die, mense et anno praedictis. 